**UPUTE ZA PRIJAVITELJE**

**za dodjelu bespovratnih potpora u 2015. godini**

**gradovima na području Zagrebačke županije za izgradnju e-punionica**

**I. CILJEVI PROGRAMA KOJIMA PROJEKT MORA DOPRINIJETI:**

Cilj ove mjere je osigurati sredstva koja su dužni gradovi imati iz vlastitih izvora, kako bi izgradili najmanje jednu e-punionicu na svom području.

**II. PRIHVATLJIVOST PRIJAVITELJA**

Prihvatljivi prijavitelji (u daljnjem tekstu: Korisnici) su gradovi na području Zagrebačke županije koji su potpisali Sporazum o suradnji na Pilot programu izgradnje e-punionica u gradovima Zagrebačke županije sufinanciranih iz nacionalnih i EU sredstava, potpisan od strane župana Zagrebačke županije 30. listopada 2015. g., KLASA: 302-01/15-01/09, URBROJ: 238/1-03-15-25 (u daljnjem tekstu: SPORAZUM), podnijeli prijavu projekta izgradnje 1 (jedne) e-punionice na svom području na natječaj Fonda Republike Hrvatske za zaštitu okoliša i energetsku učinkovitost i platili sve prihvatljive troškove utvrđene u st. 4. ove točke Odluke do podnošenja Zagrebačkoj županiji zahtjeva za isplatu sufinanciranja temeljem javnog poziva iz točke I. ove Odluke

**III. PRIHVATLJIVE AKTIVNOSTI I TROŠKOVI**

Prihvatljive aktivnosti su:

* izrada dokumentacije (glavni projekt, ostala dokumentacija),
* zakup potrebne dodatne snage i
* nabava i izgradnja 1 (jedne) e-punionice.

Prihvatljivi troškovi su svi izdaci koji se odnose na izgradnju i stavljanje u rad 1 (jedne) e-punionice, umanjeni za iznos sredstava dobivenih od Fonda za zaštitu okoliša i energetsku učinkovitost i drugih izvora koji nisu vlastiti izvori, a koji će biti plaćeni najkasnije do 15. prosinca 2015. godine i to za: (a) izradu dokumentacije (glavni projekt, ostala dokumentacija), (b) zakup potrebne dodatne snage i (c) nabavu i izgradnju 1 (jedne) e-punionice.

Prihvatljivi troškovi dokazuju se, prije isplate potpore, prilaganjem prijavi izvornika ili ovjerene preslike odgovarajućeg računa i dokaza plaćanja istog računa (izvod).

**IV. MAKSIMALNA VISINA IZNOSA BESPOVRATNIH POTPORA**

Potpora po jednom Korisniku iznosi do 50% ukupnih prihvatljivih troškova za izgradnju 1 (jedne) e-punionice, a najviše 70.000,00 kuna.

Svaki Korisnik može dobiti jednu Potporu u jednoj kalendarskoj godini.

Odobrena i dodijeljena potpora smatra se potporom male vrijednosti i bespovratna je.

Davatelj potpore je Zagrebačka županija.

**V. KRITERIJI PRVENSTVA DODJELE BESPOVRATNE POTPORE ZA IZRADU PROJEKTNE DOKUMENTACIJE**

Kriteriji za dodjelu Potpore su:

* ispunjenje svih tehničkih preduvjeta:
  1. Minimalno dva javno dostupna raspoloživa parkirna mjesta označena i rezervirana za električna vozila
  2. Određeno adekvatno mjesto na kojem će se postaviti punionica u neposrednoj blizini rezerviranih parkirnih mjesta (ishođene sve dozvole i suglasnosti vlasnika zemljišta za instalaciju punionice)
  3. Položen energetski kabel (tip FG73 5x16mm2) do lokacije predviđene za instalaciju punionica (alternativno je moguće osigurati konektivnost putem GSM-a)
  4. Položen komunikacijski kabel (tip SFTP-6-4x2 AWG LSOH UTP) do lokacije predviđene za instalaciju punionica
  5. Osiguran 2x22kW priključak (2x3 faze x 32A x 230V) - u slučaju niže raspoloživih priključnih snaga, odabrati jednu od kombinacija te navesti:

|  |  |  |  |
| --- | --- | --- | --- |
| Napon [V] | Struja [A] | Broj faza | Snaga [kW] |
| 230 | 16 | 1 | 3,68 |
| 230 | 16 | 3 | 11,01 |
| 230 | 20 | 1 | 4,6 |
| 230 | 20 | 3 | 13,8 |
| 230 | 32 | 1 | 7,36 |
| ***230*** | ***32*** | ***3*** | ***22,1*** |

* 1. Osigurati mogućnost ukopa i postavljanja temeljnog sidra punionice u skladu sa specifikacijama i
* redoslijed podnošenja prijave na javni poziv.

**VI. NAČIN PRIJAVE ZA SUFINANCIRANJE VLASTITOG UDJELA ZA IZGRADNJU E-**

**PUNIONICA**

Prijava se podnosi isključivo na obrascu za prijavu iz Javnog poziva, uz svu potrebnu dokumentaciju navedenu u t. IV. Javnog poziva.

**VII. OBVEZA POSTUPANJA SUKLADNO UPUTAMA I TEKSTU JAVNOG POZIVA**

Prijavitelji su obvezni prijavu za dodjelu bespovratnih potpora za pokriće dijela vlastitog udjela za izgradnju e-punionica izraditi sukladno ovim uputama i tekstu javnog poziva. Prijavitelji su obvezni ispuniti prijavu na obrascu za prijavu. Uz prijavu su obvezni dostaviti svu potrebnu dokumentaciju. Obrazac za prijavu dostupan je na službenoj mrežnoj (web) stranici Zagrebačke županije.

Prijava izrađena suprotno tekstu Javnog poziva i ovim Uputama smatrat će se neprihvatljivom i kao takva se neće razmatrati. Nepotpune prijave, prijave zaprimljene izvan roka i prijave zaprimljene nakon iskorištenja sredstava osiguranih u Proračunu neće se razmatrati.

**VIII. PREGLED I OCJENA PRIJAVA**

Pregled i ocjenu pristiglih prijava na javni poziv, te prijedlog Odluke o odabiru projekata i dodjeli sredstava izvršit će Upravni odjel za fondove Europske unije, regionalnu i međunarodnu suradnju Zagrebačke županije.

Povjerenstvo za odabir programa/projekata, imenovano odlukom Župana, daje mišljenje na prijedlog navedene Odluke, na temelju kojeg Župan donosi Odluku o odabiru projekata i dodjeli sredstava za sufinanciranje izgradnje e-punionice.

KLASA: 406-06/15-05/70

URBROJ: 238/1-20-01/2-15-08

U Zagrebu, 03. studenoga 2015.g.